VENDIM
Nr. 94, datë 8.6.2020

MBI ÇMIMIN E APLIKUESHËM PËR PRODHUESIT EKZISTUES ME PËRPARËSI, PËR VITIN 2020, NË ZBATIM TË NDRYSHIMEVE TË MIRATUARA ME VKM-në NR. 396, DATË 13.5.2020

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; nenit 22, të ligjit nr. 7/2017, “Për nxitjen e përdorimit të energjisë nga burimet e rinovueshme”, dhe VKM-së nr. 687, datë 22.11.2017, “Për miratimin e metodologjisë së përcaktimit të çmimit vjetor të blerjes së energjisë elektrike që do t’u paguhet prodhuesve ekzistues me përparësi”, të ndryshuar me VKM-në nr. 396, datë 13.5.2020, “Për disa ndryshime në vendimin nr. 687, datë 22.11.2017, të Këshillit të Ministrave, ‘Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi’”, Bordi i Entit Rregullator të Energjisë (ERE), në mbledhjen e tij të datës 8.6.2020, mbasi shqyrtoi relacionin me nr. 64/2 prot., datë 3.6.2020, përgatitur nga Drejtoria e Tarifave dhe Çmimeve,
konstatoi se:
- Bordi i ERE-s me vendimin nr. 7, datë 16.1.2020, ka vendosur “Miratimin e çmimit vjetor të blerjes së energjisë elektrike prej 8.0532 lekë/kWh, i cili do t’u paguhet prodhuesve ekzistues me përparësi, për vitin 2020”.
- Në vijim, me VKM-në nr. 396, datë 13.5.2020, janë miratuar disa ndryshime në vendimin nr. 687, datë 22.11.2017, të Këshillit të Ministrave “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi”, ku përcaktohet se:
- në pikën 3, të vendimit nr. 687, datë 22.11.2017, të Këshillit të Ministrave, fjalët: “... në masën 1.30 ...” zëvendësohen me: “... në masën 1.20 ...”;
- ngarkohet ERE për përcaktimin e çmimit të aplikueshëm për prodhuesit ekzistues me përparësi, brenda 30 (tridhjetë) ditëve nga hyrja në fuqi e këtij vendimi.
- VKM-ja nr. 396, datë 13.5.2020, ka hyrë në fuqi pas botimit në Fletoren Zyrtare të Republikës së Shqipërisë nr. 88, datë 18.5.2020.
- Në zbatim të pikës 1, të VKM-së nr. 396, datë 13.5.2020, formula e llogaritjes së çmimit vjetor të blerjes së energjisë elektrike, që do t’u paguhet prodhuesve ekzistues me përparësi, miratuar me VKM-në nr. 687, datë 22.11.2017, ndryshon si më poshtë vijon:
- Çmimi vjetor i blerjes (lekë/kWh) = Çmimi mesatar vjetor i tregut të ditës në avancë (HUPX/DAM) i energjisë elektrike në profilin bandë (baseload) i vitit përkatës të bursës hungareze (HUPX) të energjisë elektrike në euro cent/kWh X bonusin për promovimin e burimeve të rinovueshme në masën 1.20 X normën mesatare të këmbimit në euro/lekë për vitin e fundit.
- Nga të dhënat e raportit vjetor të Bursës së Energjisë së Hungarisë (HUPX) është marrë çmimi mesatar vjetor i tregut të ditës në avancë (HUPX/DAM) të energjisë elektrike në profilin bandë (baseload) për vitin 2019, i cili rezulton në vlerën 50.36 euro/MWh, sipas tabelës më poshtë:
[image: HUPX]
- Bonusi për promovimin e burimeve të rinovueshme është përcaktuar në masën 1.20, sipas përcaktimeve të VKM-së nr. 396, datë 13.5.2020, “Për disa ndryshime në vendimin nr. 687, datë 22.11.2017, të Këshillit të Ministrave, ‘Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi’”.
- Nga të dhënat e deritanishme, të publikuara nga Banka e Shqipërisë, mbi kursin e këmbimit euro/lekë për çdo ditë të vitit 2019, rezulton që kursi mesatar ditor i këmbimit për vitin 2019 të ketë qenë 122.9978 euro/lekë.
- Nisur nga elementët e përcaktuar sa më sipër dhe në zbatim të formulës llogaritëse të pikës 3, të  VKM-së nr. 687, datë 22.11.2017, “Mbi metodologjinë e përcaktimit të çmimit vjetor të blerjes së energjisë elektrike që do t’u paguhet prodhuesve ekzistues me përparësi”, të ndryshuar, çmimi vjetor i blerjes së energjisë elektrike, që do t’u paguhet prodhuesve ekzistues me përparësi, llogaritet si më poshtë:
- Pu=50.36/1000*1.2*122.9978=7.433 lekë/kWh.
- Ndërkohë, në germën “ç” dhe “d”, të pikës 2, të VKM-së nr. 687, datë 22.11.2017, të ndryshuar, përcaktohen kufijtë minimalë dhe maksimalë të çmimit të blerjes së energjisë elektrike, nga prodhuesit ekzistues me përparësi, të cilët janë përkatësisht: jo më i ulët se çmimi i miratuar nga ERE për vitin 2016 dhe jo më i lartë se 15% e çmimit të miratuar nga ERE për vitin 2016. Çmimi i miratuar për vitin 2016, me vendimin e Bordit të ERE-s nr. 13, datë 16.2.2016, është 7,448 lekë/kWh.
Duke qenë se, çmimi i llogaritur sipas formulës së përcaktuar në metodologjinë e miratuar me VKM-në nr. 687, datë 22.11.2017, të ndryshuar, rezulton nën kufirin minimal të çmimit të llogaritur të blerjes së energjisë elektrike, të përcaktuar në germën “ç”, të pikës 2, të VKM-së nr. 687, datë 22.11.2017, të ndryshuar, çmimi i aplikueshëm për prodhuesit ekzistues me përparësi për vitin 2020, në zbatim të ndryshimeve të miratuara me VKM-në nr. 396, datë 13.5.2020, do të jetë 7.448 lekë/kWh.
Për gjithë sa më sipër cituar, Bordi i ERE-s,

VENDOSI:

1. Çmimi i aplikueshëm për prodhuesit ekzistues me përparësi, në zbatim të ndryshimeve të miratuara me VKM-në nr. 396, datë 13.5.2020, të jetë 7.448 lekë/kWh.
[bookmark: _GoBack]2. Ky vendim i shtrin efektet nga hyrja në fuqi e deri në datën 31.12.2020.
3. Me publikimin e raportit vjetor të Bankës së Shqipërisë për vitin 2019, në rast se kursi i këmbimit lekë/EUR do të rezultojë i ndryshëm nga vlera e publikuar deri në marrjen e këtij vendimi, ERE do të korrigjojë çmimin vjetor të blerjes së energjisë elektrike, i cili do t’u paguhet prodhuesve me përparësi për vitin 2020.
4. Me hyrjen në fuqi të këtij vendimi, vendimi i Bordit të ERE-s nr. 7, datë 16.1.2020, shfuqizohet.
5. Drejtoria e Tarifave dhe Çmimeve, të njoftojë palët e interesit për vendimin e Bordit të ERE-s.
Ky vendim hyn në fuqi pas publikimit në Fletoren Zyrtare.
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR
Petrit Ahmeti

